แก้ 3 จว.อย่ามักง่ายทายท้าวิชามาร
15 นปป. สูงวัยได้ประกันตัวคนละ 1 แสนบาท ทั้งที่ตั้งข้อหาร้ายแรง อั้งยี่ซ่องโจรจ้องโค่นรัฐบาลเอาตัวไปขัง 11 วัน พอไม่เกี่ยวกับระเบิด ก็ปล่อยง่ายๆ เพียงยังเสียงแข็ง “ไม่ใช่จับแพะ” ใช่ครับ จับยังไงก็ไม่ผิดตัว ใช่พวกต่อต้านรัฐประหารแหงๆ
24 ส.ค. 2559

15 นปป. สูงวัยได้ประกันตัวคนละ 1 แสนบาท ทั้งที่ตั้งข้อหาร้ายแรง อั้งยี่ซ่องโจรจ้องโค่นรัฐบาลเอาตัวไปขัง 11 วัน พอไม่เกี่ยวกับระเบิด ก็ปล่อยง่ายๆ เพียงยังเสียงแข็ง “ไม่ใช่จับแพะ” ใช่ครับ จับยังไงก็ไม่ผิดตัว ใช่พวกต่อต้านรัฐประหารแหงๆ
คดีหนุ่มสันกำแพง ก็โอละพ่อโอละแม่ จับไปแล้วว่าจับแพะ แอบปล่อยกลับบ้าน แต่อีก 2-3 วันขอหมายจับใหม่ นี่มันอะไรกัน อย่าว่าแต่ชาวบ้านงง ศาลทหารก็ยังไม่อนุมัติหมายจับ
ไม่ว่าผิดจริงไหม ประชาชนก็ไม่เชื่อถือแล้ว มีอย่างที่ไหน ขี่ ฮ.ไปจับครึกโครมกลางทะเล แต่ต่อมาบอกว่าผิดตัว รอง ผบ.ตร.ด่าตำรวจเมืองคอนใช้ “เท้า” แต่พอปล่อยไป 3 วัน ผบ.ตร.กลับตั้งข้อหาใหม่ ทำไมกลับไปกลับมา ถ้าเป็นผู้ร้ายจริง ปล่อยเสือเข้าป่า ป่านนี้คงหนีไปโผล่ดูไบ
ไม่ใช่แค่ 2 คดีนี้ที่สงสัยคนเปะปะ ที่ปัตตานี DSI กับทหารก็เอาตัว “เจ๊นูรีฮัน มาเลเซีย” นักเขียนแนว “อิสลามเลิฟสตอรี่” กับสามีพ่อค้าไก่ ไปคุมตัวไว้ 6 วัน ด้วยความสงสัยว่าเฟซบุ๊คของเธอ (ที่มีผู้ติดตาม 7 หมื่นกว่าคน) มีแนวความคิดเกี่ยวข้องกับเหตุรุนแรง
แค่สงสัย ก็เอาคนไปกักตัว นี่คือกระบวนการยุติธรรมที่ใช้มา 12 ปีใน 3 จังหวัดชายแดนใต้ ตั้งแต่สมัยทักษิณถึง พล.อ.ประยุทธ์ คน 3 จังหวัดอยู่ใต้กฎอัยการศึก พรก.ฉุกเฉิน ม.44 วนเวียนอย่างนี้ ขณะที่คนทั้งประเทศยังเจอเป็นช่วงๆ หลังรัฐประหาร 49 พฤษภา 53 และหลังพฤษภา 57
ณ วันนี้ ข้อสงสัยเรื่องเหตุระเบิดเคลื่อนย้ายลงไป 3 จังหวัด แต่ระวังนะครับ การตรวจค้นจับกุม ตั้งข้อหาใคร เป็นประเด็นอ่อนไหวยิ่งกว่าอีก 74 จังหวัดหลายเท่า
โธ่ บอกแล้วไง จับเสื้อแดงมันง่าย ยังไงก็ไม่มีทางสู้ไม่เหมือน 3 จังหวัดใต้ คนโกรธแค้นไม่พอใจ หันไปสนับสนุนขบวนการได้ง่ายๆ
พูดอย่างนี้ไม่ใช่เห็นคน 3 จังหวัดเป็น “โจรใต้” เสียหมด ความเป็นจริง พี่น้องมุสลิมมลายูที่รักสันติมีมากกว่าพวกใช้ความรุนแรงหลายเท่า คนส่วนใหญ่ต้องการแค่พื้นที่เสรีภาพธำรงอัตลักษณ์ แม้กระทั่งคนคิดแยกดินแดน ก็ยังมีหลายฝ่าย มีแนวคิดสันติ เจรจา ไม่เห็นด้วยกับการเข่นฆ่าก็เยอะไป
เพียงแต่เมื่อใด ที่คนรู้สึกว่ารัฐใช้อำนาจไม่เป็นธรรม หรือรัฐสร้างเงื่อนไขให้คนไม่พอใจ พวกที่ใช้ความรุนแรงก็เสียงดังกว่ากลุ่มอื่น มีผู้สนับสนุนเพิ่มขึ้น และฮึกเหิมก่อเหตุรุนแรงยิ่งขึ้น
แน่ละ ยังสรุปไม่ได้ว่า BRN วางระเบิด แต่ถ้าสมมติฐานนี้เป็นจริง ก็แปลว่าพวกเขาอาศัยความไม่พอใจร่างรัฐธรรมนูญมาขยายผล ซึ่งคำสั่ง คสช.ม.44 ก็ดูเหมือนพยายามแก้ปัญหานี้เพราะประณามคน “บิดเบือน” แต่นักวิชาการอิสลามก็ยืนยันว่ารัฐธรรมนูญมีปัญหาจริง ไม่มีใครบิดเบือน ฉะนั้น ไปคุยกับเขาให้เคลียร์ดีไหม
ปัญหา 3 จังหวัดแก้ไม่ได้ง่ายๆ ตราบใดทัศนะ “ความเป็นไทย 800 ปีต้องมีหนึ่งเดียว” ยังขัดขวางประชาธิปไตย ไม่ยอมรับความแตกต่าง ไม่ให้ประชาชนมีส่วนปกครองตนเอง แต่อย่างน้อย ปัญหาเฉพาะหน้าก็อย่าทำให้ทับถม ไม่ว่าเรื่องศาสนา หรือการใช้อำนาจพิเศษ ลัดขั้นตอนยุติธรรม
ว่าที่จริงปัญหา 3 จังหวัด ใน 2 ปีกว่าที่ผ่านมา ก็เหมือน 77 จังหวัด คือปัญหาเสรีภาพประชาธิปไตย เพียงแต่คน 3 จังหวัดมีปมเชื้อชาติศาสนา ประวัติศาสตร์ ฯลฯ ฉะนั้นอย่าคิดว่าทำกับคนเหนือคนอีสานได้แล้วทำกับคน 3 จังหวัดได้ ปัญหาร้ายแรงกว่ากันเยอะ
 
                                                                                                ใบตองแห้ง